## Educació destina vora 650.000 euros per a promocionar el valencià en les universitats i entitats i centres de l’exterior de la Comunitat Valenciana

*** Els beneficiaris són universitats públiques valencianes i entitats i centres de l’exterior de la Comunitat Valenciana**

La Conselleria d’Educació, Cultura, Universitats i Ocupació ha publicat en el Diari Oficial de la Generalitat Valenciana ([DOGV)](http://dogv.gva.es/datos/2024/10/16/pdf/2024_10659_va.pdf) la resolució a través de la qual concedix ajudes, per un import total de 659.625,17 euros, per a promocionar el valencià en les universitats públiques valencianes i entitats i centres de l’exterior de la Comunitat Valenciana.

Les ajudes s’emmarquen en les modalitats B i C, que regula l’orde de bases 66/2016, de 18 d’octubre, de la Conselleria d’Educació, Investigació, Cultura i Esport, que estipula el procediment de subvencions per al foment del valencià i del multilingüisme en l’àmbit social.

Concretament, la modalitat B té com a destinatàries les universitats de la Comunitat Valenciana dotades de servicis lingüístics amb personal especialitzat, mentres que la modalitat C es dirigix a les entitats i centres de l’exterior de la Comunitat Valenciana inscrits en el registre corresponent.

Així, dins de la modalitat B, la Universitat Jaume I de Castelló ha rebut una ajuda per import de 138.504,30 euros; la Universitat de València, 162.496,42; la Universitat Politècnica de València, 149.931,62; la Universitat d’Alacant, 139.703,90, i la Miguel Hernández d’Elx, 59.363,76 euros.

Pel que fa a la modalitat C, l’Asociación Cultural Valenciana Virgen de los Desamparados ha obtingut 6.683,99 euros i Tamara Atienzar Nova - Espai Valencià a Bèlgica, 2.941,18.

Fecha: 16/10/2024